་བཅོས་ཀྱི་རྩ་བ་བཞུགས་སོ།  །
༄༅། ། རྒྱ་གར་སྐད་དུ། བིཏ་ག་ཏཱ་ཨ་བ་ཏ་ར་དྭཱ་ར། བོད་སྐད་དུ། མཁས་པ་འཇུག་པའི་སྒོ། བླ་མ་དང་འཇམ་པའི་དཔལ་ལ་གུས་པས་ཕྱག་འཚལ་ལོ། ། དོན་བཟང་ཆོས་སྤོབས་ངེས་ཚིག་དྲི་མ་མེད། ། རང་གཞན་དོན་བརྙེས་སྤངས་དང་ངེས་པར་འབྱུང་། ། སྟོན་པའི་ཆོས་སྨྲ་སེང་གེའི་སྒྲ་སྒྲོགས་པའི༑  ༑ འཇམ་མགོན་བླ་མའི་ཞབས་ལ་མགོས་ཕྱག་འཚལ། ། འགའ་ཞིག་སྒྲ་དང་རྣམ་པ་དབྱེ་བ་དང་། ཁམས་དང་བྱེད་ཚིག་དཔེ་དང་ཚིག་གི་རྒྱན།  ། དབྱེ་བསྡུ་གྲངས་དང་ངེས་པ་གོ་རིམ་ལ། ། འདི་ལ་(ན)ཕལ་ཆེར་རྨོངས་པར་མཐོང་ནས་འདི། ། མང་དུ་ཐོས་ཤིང་མཐོང་ནས་གོམས་པ་དང་། ། མན་ངག་དབང་གིས་དཔལ་ལྡན་ཀུན་དགའ་ཡི། ། རྒྱལ་མཚན་འདི་ན་འགའ་ཙམ་འཆད་པ་ལ།  ། མཁས་པ་རྣམས་ཀྱིས་དགའ་བ་བསྐྱེད་དེ་ཉོན། ། མཁས་གང་ཤེས་བྱའི་དེ་ཁོ་ན། ། ཇི་བཞིན་རྟོགས་པ་ཡིན་པར་འདོད། ། བྱེ་བྲག་སྦྱངས་པའི་དོན་ཤེས་པ། ། དེ་ཡང་དེ་ལ་མཁས་པ་ཡིན། ། དེ་ཡུལ་བརྡ་སྤྲོད་རྟོག་གེ་དང་། ། གསོ་བ་ཕྱི་ནང་རིག་ཅེས་གསུངས། ། གཞན་ལས་གཞན་དག་རྣམ་བཤད་པ། ། འདི་ཡི་ནང་དུ་འདུས་ཤེས་བྱ། ། བསྟན་བཅོས་བྱེད་པའི་དམ་པ་ཡིས། ། སྟོན་པ་ལ་ནི་མཆོད་བརྗོད་བྱ། ། བསྟན་པ་སྤེལ་ཕྱིར་དག་པའི་ཚིག ། འདི་ལ་འཐད་པ་བཟང་པོ་མཐོང་། ། མཆོད་བསྟོད་འདུད་པའི་བདག་ཉིད་ཅན། ། ཤིས་པར་བརྗོད་སོགས་མི་འགལ་ཏེ། ། ཐམས་ཅད་དུ་ཡང་སྟོན་པ་ཡི། ། ཆེ་བ་འབའ་ཞིག་སྟོན་ཕྱིར་རོ། ། དམ་བཅའ་བ་དང་བསྐུལ་ཚིག་སོགས། ། འཆད་ཕྱིར་སྤྲོ་བ་སྟོན་པ་སྟེ། ། མཆོག་རྟོགས་འགྲུབ་པའི་རྒྱུར་འགྱུར་བས། ཁས་ལེན་པ་ལ་འགལ་བ་མེད། ། ནུས་པ་མེད་ཀྱང་འབད་བཞིན་དུ། ། བསྟན་བཅོས་ལ་ཡང་འཇུག་པའི་ཚིག ། བསྟན་བཅོས་དང་ནི་སྟོན་བྱེད་པ། ། གཉིས་ཀ་དམ་པར་བསྟན་ཕྱིར་ཡིན། ། བཤད་སླ་བ་དང་གཟུང་བདེ་ཞིང་། ། བསྟན་བཅོས་ལ་ཡང་རྩོད་བྲལ་ཕྱིར། ། མཁས་པ་ལ་ལ་བསྟན་བཅོས་ལུས། ། བསྡུས་ཏེ་ཐོག་མར་དགོད་པར་མཛད།  ། བསྟན་བཅོས་དམ་པར་བསྟན་པའི་ཕྱིར། ། སྟོན་པས་ཐོག་མར་དགོས་པ་བསྟན༑ ༑ ཡོངས་སུ་རྟོག་པས་དེ་མཐོང་ན། ། དཔྱོད་པ་ལ་ཡང་ཅིས་མི་ འཇུག ༑དངོས་སུ་བརྗོད་འདོད་མི་སྟོན་ཅིང་། ། བརྗོད་པ་ཀུན་གྱི་གཞིར་གྱུར་པ། ། ཡི་གེ་ཞེས་བཤད་དབྱངས་གསལ་བྱེད། ། དེ་ཡི་དབྱེ་བསྡུ་འདིར་མ་བཤད། ། ཡི་གེ་འདུས་པའི་བདག་ཉིད་ཅན། ། དོན་གྱི་ངོ་བོ་བརྡ་སྤྲོད་པ། ། མིང་ཡིན་དེ་ཡི་ཁྱད་པར་དག ། སྟོན་པས་ཚིག་ཅེས་རབ་ཏུ་བཤད། །  དེ་དག་ཕན་ཚུན་སྦྱར་བ་ལས། ། བརྗོད་འདོད་གསལ་བར་སྟོན་ཏེ་ངག ། དེ་བསགས་པ་ལས་རབ་བྱེད་སོགས།  ། ཆོས་ཀྱི་ཕུང་པོའི་བར་དུའང་འགྲུབ༑ ༑མིང་ཚིག་དེ་དག་རྒན་པོ་ཡིས། ། ཐོག་མར་སྦྱར་བ་བརྡ་ཡིན་ལ། །  ཕྱི་ནས་དཔྱོད་པ་ཐ་སྙད་ཡིན། ། དེ་ཡི་དང་པོ་འདོད་རྒྱལ་སྒྲ། ། དེ་ལ་བརྟེན་ནས་ཕྱི་ནས་དོན། ། གཞན་ལ་སྒྲོ་འདོགས་རྗེས་སྒྲུབ་སྒྲ། ། བརྡ་སྤྲོད་བྱེད་པ་འདོད་རྒྱལ་སྒྲ། ། དོན་ཆེན་སྒྲུབ་པ་མ་གཏོགས་པ། ། སླན་ཆད་མི་སྦྱར་དོན་དེ་ལ། ། བརྡ་འཇུག་ན་ཡང་མི་རྟོགས་ཕྱིར། ། བརྡ་ཡི་ཁྱད་པར་གཞན་དག་ཏུ༑ ༑མ་གྲགས་གཞན་དུ་གྲགས་པ་ལ། ། དེ་ལྟར་མི་བསམ་གཞན་དག་ཏུ། ། གྲགས་པ་གྲགས་པ་ཉིད་དུ་གསལ། ། རྫོགས་སངས་རྒྱས་ཀྱིས་གདུལ་བྱའི་ངོར༑ ༑འཇིག་རྟེན་བསྟན་བཅོས་ལ་མེད་པའི། ། བརྡ་ནི་སྐྱེ་བོའི་སྤྱོད་ཡུལ་མིན༑ ༑ཀུན་མཁྱེན་དགོངས་པ་བསམ་མི་ཁྱབ། ། སྔོན་ཆད་གཞན་དུ་མ་གྲགས་ཀྱང་། ། མཁས་པ་རྣམས་ཀྱིས་ངོ་འཕྲོད་པའི། ། བརྡ་ནི་རྗེས་སྒྲུབ་ཉིད་ཡིན་ཏེ། ། རྒྱུ་མཚན་དག་ལ་ལྟོས་ཕྱིར་རོ། ། རྗེས་སུ་མཚུངས་དང་ལོག་པ་ཡིས། ། རྗེས་སུ་སྒྲུབ་པ་རྣམ་པ་གཉིས། ། ཕན་ཚུན་འབྲེལ་བ་ལ་སོགས་པ༑ ༑རྒྱུ་མཚན་འགའ་ལ་ལྟོས་ནས་དེ། ། དེ་ཡང་གྲགས་འཇུག་འགལ་བ་དང་༑ ༑མི་འགལ་འགལ་ཞིང་མི་འགལ་བའི། ། སྒྲ་ཡི་འཇུག་ཚུལ་རྣམ་པ་བཞི༑ ༑བརྡ་སྤྲོད་བྱེད་པ་རྣམས་ལ་གྲགས། ། སྦྱར་བ་སྔ་མ་སྔོན་འགྲོ་ཅན།  ། དེ་ཡི་རྒྱུ་མཚན་མི་འཇུག་ཅིང་། ། བརྗོད་འདོད་ཁོ་ནས་དབང་བསྒྱུར་བ།  ། ལོག་པར་སྒྲུབ་པ་ཡིན་པར་འདོད། ། དགའ་དང་སྨྲེ་དང་ངོ་མཚར་དང་།  ། སིལ་སྙན་ལ་སོགས་མི་འགལ་སྒྲ། ། ཉེ་བར་མཚོན་སྒྲ་གང་སྟོན་པ། ། རྗེས་སུ་བྱེད་པའི་སྒྲ་ཞེས་བཤད། ། གཟུགས་སྒྲ་དྲི་རོ་རེག་པ་དང་། ། སེམས་ལས་བྱུང་བའི་ཁྱད་པར་འགའ། ། ཕྱོགས་གཅིག་ངེས་པར་མི་ནུས་པ།  ། སྟོན་ཏེ་ཉེ་བར་སྦྱོར་བའི་སྒྲ། ། དེ་སོགས་སྦྱོར་བའི་ངག་ཕལ་ཆེར། ། ཉེ་བར་སྟོན་ན་ཟློས་སྒྲ་འཇུག ། དོན་ལ་འཇུག་པའི་སྒྲ་ཇི་སྙེད། ། དེ་ཀུན་རིགས་དང་མིང་དུ་འདུས། ། དེ་མ་ཡིན་ལས་ལོག་པ་ཅན། ། རྣམ་པ་ཀུན་ཏུ་སྤྱི་འདྲ་བ༑ ༑ཕན་ཚུན་བླང་དོར་མཚུངས་གྲུབ་པ། ། དེ་སྟོན་བྱེད་པ་རིགས་ཀྱི་སྒྲ།  ། དོན་ལ་དམིགས་ནས་མཚོན་བྱ་སྟེ། ། དེ་ཡི་དོན་ལྡོག་མཚན་ཉིད་ཡིན། ། རྒྱུ་མཚན་མེད་པའམ་ཡོད་ཀྱང་རུང་། ། ལོག་པའི་རྒྱུ་མཚན་ཡིན་ཡང་བླ།  ། མཚན་ཉིད་དོན་ལ་མ་ལྟོས་པའི། ། བཏགས་པ་ཐམས་ཅད་མིང་གི་སྒྲ།  ། དམ་པའི་དོན་དུ་དགག་སྒྲུབ་མེད། ། ཐ་སྙད་པ་ལ་རང་སྤྱི་གཉིས། ། རང་མཚན་འཛིན་པ་སྣང་བ་ལ། ། སྤྱི་འཛིན་པ་ནི་གཞན་སེལ་ཡིན། ། གཞན་སེལ་ལ་ནི་དགག་སྒྲུབ་གཉིས། ། སྒྲུབ་པ་ཡོད་དང་ཡིན་པ་སྟེ། ། དགག་པ་མེད་དང་མ་ཡིན་དགག ། འགའ་ཞིག་འགོག་པ་སྒྲུབ་པའི་ཚིག ། ལ་ལ་སྒྲུབ་པ་དགག་སྒྲ་ཅན། ཁ་ཅིག་དོན་བཞིན་འཇུག་པས་ན། ། ཕལ་ཆེར་གནས་སྐབས་གཙོ་བོ་ཡིན། ། མིང་སྒྲུབ་པ་ལ་སུ་བནྟ། ། དེ་ལ་རྣམ་དབྱེ་ཉི་ཤུ་བཞི། ། ངོ་བོ་བྱ་བྱེད་དགོས་པ་དང་། ། འབྱུང་ཁུངས་འབྲེལ་གནས་བོད་པའི་ཚིག ། གཅིག་གཉིས་མང་པོས་རྣམ་དབྱེ་བས། ། རྣམ་པར་དབྱེ་བ་ཉི་ཤུ་བཞི༑ ༑དབྱངས་ཡིག་སོ་སོའི་མཐའ་ཅན་ལ། ། རྟགས་གསུམ་སོ་སོའི་རབ་དབྱེ་བས། ། རྣམ་དབྱེ་ཐ་དད་རབ་སྦྱར་ནས། ། དོན་གཅིག་རྣམ་པར་སྒྲུབ་བོ་ཞེས༑ ༑ལེགས་པར་སྦྱར་བའི་རྗེས་འགྲོ་བའི། ། བརྡ་སྤྲོད་པ་དག་དེ་སྐད་སྨྲ། །  འདིར་ནི་མི་ནུས་མི་དགོས་ལ། ། རྣམ་པར་དབྱེ་ལ་རང་གནས་མིན། ། སྦྱོར་བ་དག་ཀྱང་ཐ་དད་པས། ། དོན་དེའི་སྤྲོས་པ་རེ་ཞིག་བཞག ། འདི་ནི་གྲོང་ཁྱེར་བ་ཡི་སྒྲ། ། རྣམ་པ་ཀུན་ཏུ་རིང་ཐུང་མེད། ། རྟགས་ཀྱང་ཀུན་ཏུ་འཆོལ་བ་དང་། ། ངེས་པ་དག་ཀྱང་མ་མཛད་མོད། ། དེ་ལྟ་ན་ཡང་བརྗོད་འདོད་དང་༑ ༑ཤུགས་ཀྱིས་རྣམ་པར་དབྱེ་བའི་ཚིག ། དོན་གཅིག་ན་ཡང་སྒྲ་འགྱུར་བ༑ ༑མཐར་གནས་ཡི་གེའི་སྟོབས་ལས་འབྱུང་། ། འདི་འདྲའི་སྒྲ་སྦྱོར་མཁས་རྣམས་ལ། ། སྔོན་ཆད་གྲགས་པ་ཁོ་ནར་ཟད། ། འགའ་ཞིག་འཁྲུལ་པར་དོགས་པའི་ཕྱིར། ། འབད་པ་ཡིས་ཀྱང་གཞན་དུ་བསྒྱུར། ། ལ་ལ་གྲགས་པའི་བྱེ་བྲག་གིས། ། རྣམ་པར་དབྱེ་བ་བསྣོལ་མ་མཛད། ། དེ་ལྟ་ན་ཡང་དེ་དག་ཉིད། ། གཞན་དུ་སྦྱར་ཡང་མི་འགལ་ཕྱིར། ། ངོ་བོ་ཉིད་ཀྱིས་འབྲེལ་མེད་པ།  ། དེས་ན་བརྗོད་འདོད་ཁོ་ནར་གྲུབ། ། བརྗོད་འདོད་སྟོབས་ཀྱིས་གྲངས་གསུམ་དང་། ། རྟགས་གསུམ་ལ་ཡང་འཆོལ་བ་མཐོང་། ། དེ་འཕེན་བྱེད་པ་ཚིག་གི་རྐྱེན། ། དངོས་སམ་མི་མངོན་པས་ཀྱང་འགྲུབ། ། རིང་ཐུང་དྲག་ཞན་ལ་སོགས་སྒྲ།  ། དོན་ལ་འཇུག་པ་ཡོད་མོད་ཀྱི།  ། སྐབས་ཀྱིས་རྟོགས་པར་དགོངས་ནས་དེ། ། དངོས་སུ་བཀོད་པ་བཏང་སྙོམས་མཛད། ཁམས་སྒྲུབ་པ་ནི་ཏི་ངན་སྟེ། ། དེ་ལ་སྐྱེས་བུ་རྣམ་པ་གསུམ། ། མདོར་ན་རྣམ་དབྱེས་མིང་སྒྲུབ་ཅིང་། ། བྱེད་པའི་ཚིག་གིས་ཁམས་བསྒྲུབས་ནས། ། བརྗོད་བྱ་སྟོན་པའང་ངག་ཅེས་བཤད། ། འདི་དག་བརྡ་སྤྲོད་བྱེད་པའི་གཞི། ། རང་བཞིན་ཡོན་ཏན་ལས་རྣམས་ལ། ། ངོ་བོ་བསྟོད་སྨད་བརྗོད་པའི་ཚུལ། ། དྲང་པོ་ཟུར་མིག་ཚིག་དང་དོན། ། དངོས་ཤུགས་དཔེ་ཡི་སྒོ་ནས་དེ། ། སྒྲོ་བཏགས་ནས་ནི་ཚིག་གི་རྒྱན། ། ཉམས་དགུའི་རོ་དང་སྦྱར་ཏེ་སྤེལ། ། སྒེག་ཅིང་དཔའ་བ་མི་སྡུག་པ། ། དགོད་ཅིང་དྲག་ཤུལ་འཇིགས་སུ་རུང་། ། སྙིང་རྗེ་ངམ་དང་ཞི་བ་དགུ ། འཆི་མེད་མཛོད་ལས་བརྒྱད་དུ་བསྡུས། ། སྒེག་པ་ལུས་ངག་ཆ་ལུགས་དང་། ། ཡུལ་སོགས་མཛེས་པའི་ཁྱད་པར་ཡིན།  ། དཔའ་བ་འཇིགས་མེད་བརྟུལ་ཞུགས་ཡིན། ། དབྱེ་ན་སྦྱིན་དང་ཚུལ་ཁྲིམས་སོགས༑ ༑དམ་པའི་ཆོས་ཡིན་གཡུལ་ངོར་དགྲ། ། འཇོམས་པ་ལ་སོགས་འཇིག་རྟེན་པའི། ། དཔའ་བ་ཡིན་པར་ཤེས་པར་བྱ། ། མི་སྡུག་པ་ནི་མཛེས་པ་འགོག ། དེ་ཡང་ལུས་ངག་ཆ་ལུགས་དང་། ། ཡུལ་སོགས་སྒོ་ནས་རྣམ་པར་དབྱེ། ། དགོད་པ་བཞད་གད་འབྱིན་པའི་ཚིག ། ལུས་ངག་ཆ་ལུགས་རྣམ་འགྱུར་དང་། ། སྤྱོད་ཚུལ་ཡོན་ཏན་སྐྱོན་རྣམས་ཀྱི། ། སྒོ་ནས་གཞན་ལ་འཕྱ་བ་ཡིན། ། དྲག་ཤུལ་རྩུབ་པར་སྤྱོད་པ་སྟེ། ། སྒྲིབ་པ་རྣམ་གཉིས་བག་ཆགས་དང་། ། བཅས་པ་འབད་པས་འཇོམས་པ་སོགས། ། ཆོས་ཡིན་ཕ་རོལ་གནོན་པ་དང་། ། ལུས་ངག་ཡིད་ཀྱི་རྩུབ་པའི་ཆོས། ། འཇིག་རྟེན་པ་ཡི་དྲག་ཤུལ་ཡིན།  ། འཇིགས་རུང་བག་འཁུམས་བྱེད་པའི་ཚུལ། ། ལུས་ངག་རྣམ་འགྱུར་མི་བཟད་པ། ། སྦྱིན་སོགས་སྤྱད་པར་དཀའ་བ་ཆོས། ། དེ་ལས་གཞན་པ་འཇིག་རྟེན་པ། ། སྙིང་རྗེ་བརྩི་བ་བསྐྱེད་པའི་སེམས། ། དམན་པ་མཐོང་དང་རྒྱལ་སྲས་ཀྱི། ། ཐུགས་རྗེའི་སྤྱོད་པ་ངོ་མཚར་ཅན། ། ཐོས་པས་སྙིང་རྗེ་ཁྱད་པར་སྐྱེ། ། ངམ་པ་གཞན་ལས་འཕགས་པའི་སེམས། ། འཇིག་རྟེན་པ་ཡི་འབྱོར་པ་དང་།  ། མཁས་པའི་ཡོན་ཏན་ཕུན་ཚོགས་པས། ། ཕ་རོལ་ཟིལ་གྱིས་གནོན་པའོ། ། ཞི་བ་ང་རྒྱལ་བཅོམ་པའི་ཆོས། ། ངམ་པ་བཟློག་པ་ཉིད་ལ་འདོད། ། སྒེག་པའི་རྒྱན་ལ་མི་སྡུག་དང་། ། དྲག་ཤུལ་ངམ་པའི་རྒྱན་མི་སྦྱར། ། དཔའ་བའི་རྒྱན་ལ་དགོད་པ་དང་། ། སྙིང་རྗེ་ཞི་བའི་རྒྱན་རྣམས་སྤང་། ། མི་སྡུག་པ་ལ་སྒེག་པ་དང་། ། སྙིང་རྗེ་ཞི་བའི་རྒྱན་མི་སྦྱར༑ ༑དགོད་པའི་རྒྱན་ལ་དྲག་ཤུལ་དང་། ། འཇིགས་རུང་སྙིང་རྗེ་ཞི་བ་སྤང་༑ ༑དྲག་ཤུལ་འཇིགས་རུང་རྣམ་གཉིས་ལའང་། ། དེ་བཞིན་སྙིང་རྗེ་ཞི་བ་སྤང་། ། སྙིང་རྗེ་ཞི་བ་རྣམ་གཉིས་ལ། ། སྒེག་དང་དཔའ་དགོད་དྲག་ཤུལ་དང་༑ ༑འཇིགས་རུང་ངམ་པ་དྲུག་པོ་སྤང་། ། ངམ་པའི་རྒྱན་ལ་སྙིང་རྗེ་དང་། ། ཞི་བ་གཉིས་ནི་རྣམ་པར་སྤང་། ། སྒེག་པའི་རྒྱན་ལ་སྙིང་རྗེ་དང་། ། ངམ་དང་ཞི་བ་འཇུག་པ་སྲིད།  ། དཔའ་བའི་རྒྱན་ལ་དྲག་ཤུལ་དང་། ། འཇིགས་རུང་ངམ་པའི་རྒྱན་མི་འགལ།  ། མི་སྡུག་པ་ལ་དྲག་ཤུལ་དང་། ། འཇིགས་རུང་སྐབས་འགར་འགལ་བ་མེད། ། སྙིང་རྗེ་ཞི་བའི་རྒྱན་ཕན་ཚུན། ། སྐབས་ཀྱིས་འགལ་བ་མེད་པའང་སྲིད། ། དགོད་པའི་རྒྱན་ལ་སྒེག་ཅིང་དཔའ།  ། མི་སྡུག་ངམ་པའི་རྒྱན་སྦྱོར་སྲིད། ། དྲག་ཤུལ་འཇིགས་རུང་རྣམ་གཉིས་ལ། ། དཔའ་དང་མི་སྡུག་ངམ་པ་འཇུག ། ངམ་པའི་རྒྱན་ལ་སྒེག་ཅིང་དཔའ།  ། དགོད་ཅིང་དྲག་ཤུལ་འཇིགས་རུང་འཇུག ། སྒེག་དགོད་ངམ་པ་རྣམ་གསུམ་ལ༑ ༑བསྒྱིངས་དང་འཕྱར་དང་ཟིལ་གནོན་དང་། ། དཔེ་རྒྱན་སྒྲོ་བཏགས་སྣ་ཚོགས་པ། ། རོལ་ཅིང་སྒེག་པའི་ཚིག་རྒྱན་འཇུག ། དཔའ་དྲག་འཇིགས་རུང་རྣམ་གསུམ་ལ། ཁམས་གསུམ་ཟ་བའི་ངང་ཚུལ་ཅན། ། ངོ་བོ་ཉིད་ཀྱིས་འཇིགས་རུང་བ། ། སྤུ་ཟིང་ཞེས་ནི་བྱེད་པའི་ཆོས། ། རྩུབ་པའི་ཚིག་རྒྱན་སྦྱར་བར་བྱ། ། མི་སྡུག་པ་ནི་ལུས་ངག་ཡིད། ། ལྷན་ཅིག་སྐྱེས་དང་སྦྱར་བ་ཡི༑ ༑སྐྱོན་དང་འབྲེལ་བའི་ངང་ཚུལ་ཅན། ། ཡིད་འབྱུང་བྱེད་པའི་ཚུལ་ཡིན་ནོ༑ ༑དགོད་པའི་རྒྱན་ལ་རང་བཞིན་དང་། ། བསྒྲུབས་པ་ལས་བྱུང་རྣམ་པ་གཉིས༑ ༑རང་བཞིན་ཕལ་ཆེར་བླུན་པོ་ལ། ། བསྒྲུབས་པ་མཁས་པ་རྣམས་ལ་ཡོད།  ། སྙིང་རྗེ་ཞི་བ་རྣམ་གཉིས་ལ།  ། སྒེག་ཅིང་དཔའ་བ་ལ་སོགས་པའི༑ ༑ཚིག་རྒྱན་སྦྱར་ན་གཉིས་པོ་འཇིག ། དེ་ཕྱིར་བཅོས་མའི་དཔེ་རྒྱན་སྤང་༑ ༑སྒེག་སོགས་རྣམས་ལ་ཞི་བའི་དཔེ། ། མི་འཇུག་ཞི་ལ་སྒེག་སོགས་བཞིན༑ ༑དེ་བཞིན་ཕན་ཚུན་འགལ་བའི་དཔེ། ། ཀུན་ལ་རང་གིས་བརྟགས་ཏེ་སྦྱར། ། དཔེ་ཡི་རྒྱན་རྣམས་ཕལ་ཆེར་ནི། ། རང་གི་ཆོས་དང་མཐུན་པར་སྦྱར༑ ༑དཔེ་དོན་འབྲེལ་བར་མ་གྱུར་ན། ། སྙན་ངག་མཁན་གྱིས་སྨད་པ་སྲིད༑ ༑གྲགས་པའི་དཔེ་ལ་དཀར་བ་དང་། ། མཐོ་དང་འོད་དང་བ་དན་སོགས༑ ༑སྦྱར་ཞེས་དབྱངས་ཅན་མགུལ་རྒྱན་སྨྲ། ། དཔའ་ལ་སེང་གེ་སྟག་ལ་སོགས། ། ཞུམ་པ་ཝ་སྐྱེས་ཅེ་སྤྱང་སོགས།  ། མཁས་པ་འཇམ